রাজ্য়ে আরও পাঁচ হাজার প্যারা মেডিক্যাল কর্মী নিয়োগ: মমতা

ওয়েব ডেস্ক: রাজ্যে আরও পাঁচ হাজার প্যারা মেডিক্যাল কর্মী (Paramedical Staff) নিয়োগ হবে। সোমবার ধনধান্য অডিটোরিয়ামে ডাক্তারদের সঙ্গে বৈঠকের (Meeting) মঞ্চে এই ঘোষণা করেন মুখ্যমন্ত্রী (Chief Minister) মমতা বন্দ্যোপাধ্যায়। সরকার ও বেসরকারি হাসপাতালের কর্তা ব্যক্তিদের নিয়ে এই বৈঠক করেন মুখ্যমন্ত্রী। তিনি জানান, বাম আমলে স্বাস্থ্যক্ষেত্র তলানিতে ঠেকেছিল। তৃণমূল সরকারের আমলে ৪০ হাজার বেড বেড়েছে।

মুখ্যমন্ত্রী ঘোষণা করেন, সিনিয়র রেসিডেন্টদের বেতন বর্তমানে ৭০ হাজার থেকে বেড়ে হবে ৮৫ হাজার। পোস্ট ডক্টরেট সিনিয়র রেসিডেন্টদের বেতন বর্তমানে ৮৫ হাজার থেকে বেড়ে হবে ১ লাখ। ইন্টার্ন, হাউসস্টাফ পোস্ট গ্র্যাজুয়েট ট্রেনি সবার ১০ হাজার টাকা করে বেতন বাড়ানো হবে। মেদিনীপুরকাণ্ডে জুনিয়র ডাক্তারদের সাসপেনশন প্রত্যাহারের কথাও জানান তিনি। মুখ্যমন্ত্রী এদিন সিনিয়র ডাক্তারদের কাছে আবেদন করেন, আপনারা আট ঘণ্টা করে ডিউটি করুন। ডাক্তারদের উদ্দেশে তিনি বলেন, আপনারা সুন্দর করে কাজ করুন। কারণ আমাদের সরকার রাজনীতির ঊর্ধ্বে উঠে ডাক্তারদের এই পরিষেবাকে সম্মান করে। বছরে একটা করে বৈঠক করতে পারলে আরও বেশি করে আপনাদের সঙ্গে যোগাযোগ বাড়াতে পারি। সরকারি হাসপাতালের ডাক্তাররা আট ঘণ্টা ডিউটির পর বেসরকারি প্রতিষ্ঠানে ডাক্তার দেখতে পারেন। এক্ষেত্রে সরকারি হাসপাতালের ২০ কিমির বাইরে যেতে পারতেন না ডাক্তাররা। সোমবার মুখ্যমন্ত্রী ঘোষণা করেন, এই সীমা ২০ কিমি থেকে বাড়িয়ে ৩০ কিমি করা হবে। এদিন ওই বৈঠকে ব্লক, জেলাস্তরের সরকারি হাসপাতাল থেকেও ডাক্তাররা আসেন।

আরও পড়ুন: আজ বিকেলে তৃণমূল ভবনে রাজ্য সম্মেলনের প্রস্তুতি বৈঠক

এদিন নাম না করে মুখ্যমন্ত্রী আমেরিকার অভিবাসী বিতাড়ন প্রসঙ্গ টেনে ডাক্তারদের বলেন, দয়া করে বিদেশে চলে যাবেন না। দেখছেন তো কী হচ্ছে। লোহার শিকল, লোহার বেড়ি। বাংলায় থাকুন। আপনাদের অসুবিধা হলে আমাদের জানাবেন। আমরা সবসময় আপনাদের পরিষেবায় রয়েছি। মুখ্যমন্ত্রী এদিন ওই মঞ্চেই বলেন, কর্মক্ষেত্রে ভাইদের বলছি বোনদের রক্ষা করুন।